次韻鄭守蠟梅二首  其一
作者：劉才邵
朝代：宋

paragraphs: 靈根何年離衆香，色相全似金容黄。
曉姿熒熒炫寒月，夜氣耿耿凌風霜。
天真何曾資外飾，坐笑塗額誇宫粧。
廣平當時應未見，獨爲梅花回鐵腸。
賴有花仙覓奇句，東坡著意憐孤芳。
詩中寫就無遺巧，安用學花熬蜜房。
多情偏愛被花惱，聞香心醉難禁當。
況復低垂深有意，欲教醉賞傾瑤觴。